志宏以家所生新芝遺予并以詩來次韻報之
作者：李綱
朝代：宋

paragraphs: 紫芝多産白玉峰，服食益壽增明聰。
人間採茹未易得，悵望古曲來悲風。
那知遠謫見奇物，子家端是慶所鍾。
煌煌三秀豈難並，玉榦雲葉方成叢。
嘉祥美瑞不自惜，掇以遺我誠由中。
甘芳勝菌滑勝乳，能殺三尸驅九蟲。
童顔瞭視駐可久，墮髪落齒生應重。
嗟予迂疏與世闊，得食此物誰之功。
商山儻可追四皓，淮南安用尋八公。
驂鸞控鶴吾未暇，千里白雲聊與同。